Howelsen Hill Ski Area

Howelsen Hill Ski Area er et skianlegg/idrettsområde i byen Steamboat Springs i delstaten Colorado, USA. Området ligger på nordsiden av fjellet Howelsen Hill, rett overfor sentrum av Steamboat Springs i Yampa Valley. Skianlegget ble offisielt åpnet i februar 1915 og er særlig kjent for skihoppanlegget Howelsen Hill, som er et av USAs mest kjente. Det er også kjent for å ha vært treningsanlegg for rundt 70 av USAs deltakere i vinter-OL. Området, fjellet og hoppanlegget har navn etter nordmannen Karl Hovelsen, som bygde den første hoppbakken på stedet og introduserte skiløping som idrett i Colorado.

I tillegg til hoppanlegget har området anlegg for langrenn, alpint og freestyle, bobsleighbane, ishall, baseball-/softballbaner, tennis- og volleyballbaner, anlegg for rullebrett og rodeo, og løyper for ridning og terrengsykling.

Steamboat Springs' årlige vinterkarneval har blitt arrangert i Howelsen Hill siden 1914. Idrettsområdet har vært eid av byen siden 1935, og ble i 2000 satt på lista over historiske steder i Colorado.

Hoppanlegget Howelsen Hill

Karl Hovelsen, i USA kjent som Carl Howelsen, bygde den første hoppbakken i 1914, og bakken og fjellet ble oppkalt etter ham i 1917. Fra starten av var bakken en av de største i verden, og tre verdensrekorder ble satt i den. I 1916 hoppet Ragnar Omtvedt (Norge) 192 fot (58,5 meter). Rekorden ble forbedret av Henry Hall (USA) til 203 fot (61,9 meter) i 1917 og 204 fot (62,2 meter) i 1918. Hoppbakken er siden blitt utbygd en rekke ganger.

Howelsen Hill har vært arena for USA-mesterskapet i skihopping 18 ganger, første gang i 1946 og hvert år i perioden 2002-2007. I 1948 og 1959 ble anlegget komplettert med flere mindre bakker. Ovarennet i storbakken brant i mai 1972, og etter dette ble hele hoppanlegget ombygd og modernisert. Ombyggingen var ferdig høsten 1977 og anlegget ble gjenåpnet i januar 1978. Siste større ombygging av hoppanlegget ble gjort i 2005, da den daværende K60-bakken ble utbygd til K68 og som den eneste så langt ble utstyrt med plastmatter slik at den også kan brukes sommerstid.

I dag har hoppanlegget sju hoppbakker med størrelse K114 (HS127), K90 (HS100), K68 (HS75), K38, K25 og K18. Det har aldri hatt verdenscup- eller kontinentalcuprenn i spesielt hopp, men det hadde verdenscuprenn i kombinert omtrent årlig mellom 1994 og 2001. Siste B-verdenscuprenn i kombinert i Howelsen Hill ble arrangert i desember 2006.

Bakkerekorden i K114-bakken er 127 meter, satt av Satoshi Mori (Japan) og Todd Lodwick (USA) i verdenscupen i kombinert 19. desember 1999, og Clint Jones (USA) 28. februar 2002. I K90-bakken er rekorden 101,5 meter, satt av Clint Jones i USA-mesterskapet 22. januar 2006. I K68-bakken er rekorden 75,5 meter, satt av Cliff Field 8. mars 2008.

Gelande
Storbakken i Howelsen Hill har også blitt brukt til såkalt gelande, der det konkurreres i å hoppe lengst med alpinutstyr - alpinski og staver. Ifølge avisen Steamboat Pilot & Today satte Rolf Wilson (USA) verdensrekord i gelandehopp med 375,4 fot (114,4 meter) i K114-bakken 6. februar 2011.

Alpinanlegget
Den første slalåmbakken i Howelsen Hill ble åpnet i 1931, fulgt av utforløype og den første skiheisen i 1937. Senere fulgte flere løyper og heiser. I dag har alpinanlegget 15 løyper og 4 heiser (hvorav 1 stolheis, bygd i 1989), med en maksimal høydeforskjell på 440 fot (134 meter). Den lengste løypa er på 1 engelsk mil (1600 meter).

«Landets lengste skiheis»
31. januar 1948 åpnet landets lengste skiheis med ett strekk (én kabel), med en lengde på 8850 fot (2700 meter) og høydeforskjell på 1440 fot (440 meter). Heisen hadde fra starten av en kombinasjon av stoler og T-kroker, og gikk forbi toppen av Howelsen Hill og helt opp til toppen av fjellet Emerald Mountain. Dårlige tekniske løsninger førte imidlertid til svært stor slitasje på kabelen, og heisen ble i 1954 forkortet til å bare betjene Howelsen Hill. Heisen ble stengt i 1969, og ble året etter byttet ut med en mer moderne T-krokheis, som fremdeles er i bruk.

Langrenn
Howelsen Hill har 21 km med langrennsløyper. Anlegget har vært arena for FIS-renn i langrenn tre ganger, senest i februar 2007.

Kilder/eksterne lenker
ColoradoSkiHistory.com: Howelsen Hill Ski Area
Steamboat Springs Colorado Chamber Resort Association: Howelsen Hill Ski Area
City of Steamboat Springs: Howelsen Hill Ski Area
Skisprungschanzen-Archiv: Steamboat Springs

Referanser

Idrettsanlegg i USA
Skianlegg
Sport i Colorado
Byggverk i Colorado